আচমকা বাতিল সফর! তাজমহলে যাচ্ছেন না আফগান মন্ত্রী, কিন্তু কেন?

ওয়েব ডেস্ক: ভারত সফরে এসে একের পর বৈঠক করেছেন আফগানিস্তানের (Afghanistan) বিদেশমন্ত্রী আমির খান মুত্তাকি (Amir Khan Muttaqi)। কথা ছিল, রবিবার আগ্রায় যাওয়ার (Agra Visit)। সেখানে তাঁর তাজমহলে (Taj Mahal) যাওয়ার কথাও ছিল। কিন্তু আচমকা তালিবান সরকারের মন্ত্রীর তাজমহলে যাওয়ার পরিকল্পনা স্থগিত করা হয়েছে বলে জানা গিয়েছে। তাহলে কি পাকিস্তান-আফগানিস্তান সংঘর্ষের (Pakistan-Afghanistan Conflict) কারণে তাঁর এই সফর স্থগিত হল? নাকি অন্য কোনও কারণ? বাড়ছে জল্পনা।

জানা গিয়েছে, মুত্তাকি রবিবার প্রায় দেড় ঘণ্টা তাজমহলে কাটানোর এবং পূর্ব গেটের কাছে একটি পাঁচতারা হোটেলে মধ্যাহ্নভোজ সারার নেওয়ার কথা ছিল। এরপর তাঁর দিল্লি ফেরার পরিকল্পনা ছিল। তবে রবিবার সকালে আগ্রার উপ-পুলিশ কমিশনার সোনম কুমার জানিয়েছেন, দিল্লি থেকে আসা নির্দেশের ভিত্তিতেই আফগান মন্ত্রীর আগ্রা সফর বাতিল করা হয়েছে। তবে তিনি এর কোনও নির্দিষ্ট কারণ জানাতে পারেনি পুলিশ।

আরও পড়ুন: বর্ডারে রাতভর চলল গুলি! যুদ্ধে জড়াল পাকিস্তান-আফগানিস্তান?

উল্লেখ্য, আফগানিস্তানের বিদেশমন্ত্রী আমির খান মুত্তাকি বৃহস্পতিবার দিল্লিতে পৌঁছন। ছয় দিনের এই সফরে তিনি ভারতের বিদেশমন্ত্রী এস জয়শঙ্করের সঙ্গে আফগান দূতাবাসে উচ্চপর্যায়ের বৈঠক করেন। বৈঠকের পর এক সংবাদ সম্মেলনেরও আয়োজন হয়, যা ঘিরে তৈরি হয় বিতর্ক। ওই প্রেস কনফারেন্সে কোনও মহিলা সাংবাদিককে প্রবেশের অনুমতি দেওয়া হয়নি, যা নিয়ে বিভিন্ন মহলে প্রশ্ন ওঠে। বিদেশ মন্ত্রক অবশ্য জানায়, ওই অনুষ্ঠানের সঙ্গে ভারতের কোনও সংশ্লিষ্টতা ছিল না।

উল্লেখযোগ্যভাবে, ২০২১ সালে তালিবান আফগানিস্তানের ক্ষমতা গ্রহণের পর এটাই ভারতের মাটিতে কোনও উচ্চপদস্থ তালিবান মন্ত্রীর প্রথম সফর। যদিও ভারত এখনও আনুষ্ঠানিকভাবে তালিবান সরকারকে স্বীকৃতি দেয়নি। কূটনৈতিক মহলের মতে, আফগান মন্ত্রীর ভারত সফর এমন এক সময়ে হচ্ছে, যখন ভারত, আফগানিস্তান এবং পাকিস্তানের মধ্যে সীমান্ত সন্ত্রাসবাদ ও আঞ্চলিক নিরাপত্তা নিয়ে উত্তেজনা বাড়ছে।

দেখুন আরও খবর:

The post আচমকা বাতিল সফর! তাজমহলে যাচ্ছেন না আফগান মন্ত্রী, কিন্তু কেন? first appeared on KolkataTV.